Thomas Tuchel pleacă de la Bayern Munchen. Antrenorul bavarezilor a avut discuţii cu conducerea clubului, dar cele două părţi nu au reuşit să ajungă la un numitor comun.
Astfel, Tuchel revine la decizia luată încă din luna februarie, atunci când a anunţat că părăseşte echipa la finalul sezonului, chiar dacă rezultatele bune din UEFA Champions League au dus la discuţiile cu conducerea pentru a continua pe Allianz Arena.
Thomas Tuchel pleacă de la Bayern Munchen! „Este evident greu”. Anunţul antrenorului german
Antrenorul echipei de fotbal Bayern Munchen, Thomas Tuchel, a confirmat vineri că va părăsi clubul bavarez la finalul sezonului, aşa cum s-a convenit anterior, în ciuda faptului că s-a vorbit recent despre o potenţială revenire asupra acestei decizii, informează DPA.
„Aceasta este ultima mea conferinţă de presă în Saebener Strasse. Acordul din februarie este în continuare valabil. Au fost din nou discuţii, dar nu am putut ajunge la un acord. Rămânem, deci, cu acordul din februarie”, le-a spus tehnicianul german jurnaliştilor prezenţi în sala de presă, potrivit agerpres.ro.
🔴👋🏻 Thomas Tuchel: “The feedback from recent weeks was the foundation for us having a discussion to stay and continue together… but we couldn’t reach an agreement”.
❗️ “I won’t name the reasons”.
“The agreement from February stands, I am leaving Bayern”. pic.twitter.com/javCXAspu2
— Fabrizio Romano (@FabrizioRomano) May 17, 2024
„Este evident greu. Rezultatele din Liga Campionilor împotriva echipelor Lazio, Arsenal şi Real Madrid aduc unitate. Feedback-ul din ultimele săptămâni a fost fundamental pentru ca noi să avem o discuţie. Dar nu am putut ajunge la un acord şi nu voi enumera motivele”, a adăugat el.
Thomas Tuchel, câştigător al Ligii Campionilor cu Chelsea Londra în 2021, l-a înlocuit pe Julian Nagelsmann la cârma echipei Bayern Munchen la sfârşitul lunii martie 2023, în baza unui contract valabil până în 2025.
Thomas Tuchel luase decizia de a pleca încă din luna februarie, dar a fost la un pas să se răzgândească
Însă, după mai multe eşecuri, tehnicianul a convenit, de comun acord cu conducerea clubului, în luna februarie, să plece de pe Allianz Arena la finalul sezonului, pe care Bayern îl încheie fără niciun trofeu, pentru prima dată din 2012.
Conducătorii clubului din capitala Bavariei nu au reuşit să găsească însă un nou antrenor până în prezent, în condiţiile în care candidaţii preferaţi, Xabi Alonso, Ralf Rangnick sau Nagelsmann, au anunţat că vor rămâne la actualele lor locuri de muncă.
Presa germană a scris săptămâna trecută că şefii lui Bayern încearcă să-l convingă pe Tuchel să-şi ducă până la capăt contractul, însă tehnicianul şi-ar fi dorit un sprijin public din partea întregii conducerii, după ce fostul preşedinte al clubului, Uli Hoeness, l-a acuzat recent că preferă mai degrabă să recruteze jucători scumpi decât să promoveze talente de la academia clubului.
Thomas Tuchel a vrut, de asemenea, un contract mai lung pentru a nu fi considerat doar o soluţie provizorie până când Xabi Alonso sau Jurgen Klopp ar putea fi disponibili.